google/wiki40b huggingface dataset:
Granlundmåler

Utseende

En ganske liten (vingespenn 19 – 24 mm), slank, brunlig grå måler. Forvingen er mørkere ved roten. Midt i vingen er det et jevnbredt, mørkere tverrbånd med bølgete ytterkant. Nær vingespissen er det en firkantet, mørkere flekk. Den ytterste delen av vingen er lyst brunlig grå og har en litt diffus, hvit flekk midt på ytterkanten. Bakvingen er gråhvit. Larven er purpuraktig brun, noe knudrete og med korte, kraftige, mørke børster. Den har en hvit lengdestripe langs ryggen som er brutt opp av svarte flekker.

Levevis

Arten forekommer i fuktig skog. Det synes litt usikkert hva larven lever på – i fangenskap kan den spise mange ulike planter, blant annet slirekne (Polygonum spp.), vassarve (Stellaria media) og løvetann (Taraxacum spp.), men det er mulig at den lever på moser ute i naturen. De voksne målerne flyr i juni – september, i Norge mest i juli.

Utbredelse

Arten finnes i Europa og videre østover til Kamtsjatka, Korea og Japan. I Norge er den funnet over hele landet bortsett fra i Finnmark.
Bossekop

Bossekop (nordsamisk: Bossugohppi, 'bardehvalbukt') er det vestligste av de tre områdene som i dag utgjør tettstedet Alta. De to andre områdene er Bukta og Elvebakken og rundt år 2000 var stedene vokst sammen til ett tettsted. Stedet ligger ved E 6 innerst i Altafjorden hvor E 6 krysser Kautokeinoveien. I Bossekop finnes noen butikker, en kafe, og i krysset mellom E 6 og Kautokeinoveien ligger Vertshuset eldresenter.
Fra 7. september 2005 er det offisielle samiske navnet Bossogohppi. Stedet er en gammel markedsplass hvor samer fra Kautokeino, Karasjok og Porsanger kom for å selge reinsdyrkjøtt, reinsdyrskinn, ryper, skaller o.l. Faste markedsdager var 3. mars og 1. desember. I de senere år er markedstradisjonene tatt opp igjen. 
Allerede i 1719 var det skole i Bossekop, i dag er Bossekop skole en fulldelt barneskole. Da tyskerne under andre verdenskrig i november 1944 trakk seg tilbake fra Finnmark, ble Bossekop rasert. Bare Alta kirke stod igjen. Stedet er siden bygget opp igjen. Like vest for Bossekop ligger Hjemmeluft med de berømte helleristningene, hvor Alta Museum holder til. Bossekop Ungdomslag er idrettslaget på stedet.
Den franske La Recherche-ekspedisjonen etablerte i 1838 et mindre observatorium for nordlys og magnetisme her, hos madam Clerk på Bossekop Gård. Den franske kunstneren Bevalet's malerier fra Bossekop ble i ettertid vist på utstillinger som gikk over hele Europa.  I 1882 etablerte man i anledning Det internasjonale polaråret, et nytt observatorium på Breverud like ved. Det ble først ledet av Aksel Steen. Den tyske Martin Brendel tok i 1892 det første fotografi av nordlys nettopp her. Bossekop og Kåfjord inngikk i observatorie-nettverket etablert 1902-03 av Kristian Birkeland.
Fotball under Sentralamerikanske og karibiske leker 1974

Fotball under Sentralamerikanske og karibiske leker 1974. Fotball var en av flere sporter i de tolvte sentralamerikanske og karibiske leker som ble arrangert i Santo Domingo i Den dominikanske republikk i perioden 27. februar til 13. mars 1974. Det var ellevte gangen som fotball var med i de sentralamerikanske og karibiske leker. Det var kun en turnering for menn.
Avdijivka

Avdijivka (ukrainsk Авдіївка, russisk Авдеевка - Avdejevka) er en by i Donetsk oblast i Ukraina. Byen har omkring 37.237 innbyggere (2005). Byen ble grunnlagt i 1778 og er dermed en av av de eldste i Donbas.
Byen har et stort produksjonsanlegg for koks.
Cantonius

Utseende

Ganske små (gjerne 2 - 5 millimeter), avlange, nærmest sylindriske, blanke, mørke praktbiller. Hodet er avrundet, så bredt som pronotum, som er firkantet, noe bredere enn langt. Dekkvingene er smale, en tanke innbuktet bak roten. Oversiden er nokså tett og kraftig punktert.

Levevis

Artene utvikler seg inne i gresstrå på tørre, varme enger.

Utbredelse

Slekten er utbredt i Asia.
Ayumi Tanaka

Biografi

Tanaka flyttet til Norge i 2011, og er utdannet ved Norges musikkhøgskole i Oslo, hvor hun tok master som utøvende jazzmusiker i 2017, etter å ha studert med Misha Alperin, Ivar Antonsen, Helge Lien og andre. Hun har gjort seg bemerket med egen trio med bassisten Christian Meaas Svendsen og trommeslageren Per Oddvar Johansen, som ga ut sitt debutalbum Memento i 2016. Med trioen Tanaka/Lindvall/Wallumrød, med pianistene Johan Lindvall og Christian Wallmrød, kom albumet 3 Pianos i 2016. Hun har også spilt inn med Nakama og Mongrel, og med Thomas Strønens Time is a blind guide på ECM.
Paratrichius

Utseende

Middelsstore, langbeinte gullbasser. Hodet er fremstrakt med en tydelig "hals". Pronotum er rundet, betydelig smalere enn dekkvingene. Dekkvingene dekker ikke det bakerste ryggleddet (pygidium). På farge er de gjerne svarte, røde, gule og hvite i ulike kombinasjoner, ofte er hannene brokete farget og hunnene for det meste svarte.

Levevis

Disse artene er livlige biller som flyr i solskinn. De besøker blomster for å ete pollen.

Utbredelse

Slekten er utbredt i Sørøst-Asia.
Bourbonia

Levevis

Larvene lever i død ved.

Utbredelse

Arten er beskrevet fra Afrika uten nærmere stedsangivelse.
Ignazio Abate

Klubb

Abate startet karrieren i junioravdelingen til Milan i 2003. Han fikk aldri noen kamper i Serie A, men én i både Mesterligaen og Coppa Italia, mot Celta Vigo og Sampdoria.
I 2004 gikk han på lån til Napoli, som da spilte i Serie C1. Han imponerte stort, og fikk et lite opphold i Serie A, med Sampdoria. Han greide aldri å spille seg til en plass i laget, og ble senere lånt ut til Serie B-laget Piacenza. Året etter gikk han på lån til en annee Serie B-klubb,Modena. Han spilte alle kampene i serien, noe som førte han tilbake til Serie A, denne gangen med Empoli under deleierskap med Milan. Da Empoli rykket ned, uttrykte Abate at han ikke vill spille i Serie B, og at han var mer enn god nok for Serie A.
16. juni 2008 hentet Milan ham tilbake etter 4 år i andre klubber.

Landslag

Abate debuterte for U-21 laget til Italia 12. desember 2006 da han kom inn for Marino Defendi, mot Luxembourg. Fra før av har Abate spilt for U-18, U-19 og U-20 landslaget til Italia. 3. juli 2008 ble Abate tatt ut i OL troppen til Italia.
Bippe Stankelbein

Bippe Stankelbein (engelsk: Roadrunner) er en tegnefilmfigur fra Warner Bros. Inc. En «roadrunner» er en fugl i gjøkfamilien kalt veiløper.
Bippe Stankelbein blir stadig jaktet på av Per Ulv. Tegnefilmene går stort sett ut på alle måtene ulven ikke greier å fange Bippe Stankelbein på.

Opphav

Det egentlige vitenskapelige navnet på en «Roadrunner» er Geococcyx californianus, som på norsk heter «veiløper» eller «storløpegjøk». Dette er en liten, rask fugl som primært lever i ørkenområdene i det sørvestlige USA. Den løper raskt; oppimot 27 km/t. Den kan bli over 60 cm lang og 30 cm høy, kan fly men foretrekker å løpe.
Namiboeme

Utseende

En nokså liten (ca. 9 millimeter), avlang, brun trebukk. Hode og pronotum er mørkbrune, resten av dyret gulbrunt. Antennene er tynn og mye lengre enn kroppen. Pronotum er avrundet sekskantet, noe innsnevret bakerst. Dekkvingene er jevnbrede. Beina er middels lange, lårene nokså tynne.

Utbredelse

Arten er beskrevet fra Namibia.
Amatørboksing

Amatørboksing er en form for boksing hvor regelverket skiller seg fra proffboksing. Amatørboksing går i to minutter hver runde med ett minutt pause mellom. Vanligvis er varigheten fire runder hos menn og tre runder hos kvinner. Det er vanligvis fem og noen ganger tre dommere som står rundt ringen, og en kampleder som styrer (som ikke er en av dommerne). Dommerne teller poeng, der godkjente slag er slag mot siden, eller foran hode, eller over beltestedet, foruten rygg. Slaget må også være knyttet. Det er ikke tillatt med andre slag på kroppen, inklusiv nedoverslag. I kamp må minst 3 av 5 dommere registrere slaget for at det skal godkjennes. 
Amatørboksing er lovlig å bedrive i Norge, men under svært strenge regler. Hvis en amatørbokser blir KO, vil personen få karantene på fire uker fra kamper og trening. Hvis det skjer en gang til blir karantenetiden på ett år. Det er 11 vektklasser for menn, og 13 vektklasser for kvinner.
Pseudopothyne

Utseende

Agapanthiini er middelsstore, tynne, vanligvis brunlige trebukker. Antennene er ganske lange, hos hannene tydelig lengre enn kroppen. Pronotum er tydelige smalere enn de jevnbrede dekkvingene, omtrent sylindrisk og lengre enn bredt.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt på Filippinene.
Stødi

Stødi er et sted på Saltfjellet, lengst nord i Rana kommune på Helgeland i Nordland. Stedet ligger nært grensen til Saltdal kommune i Salten, og befinner seg omkring 700 m.o.h. mellom Dunderlandsdalen og Saltdalen. Øst-sørøst for Stødig ligger fjellmassivet Svangsfjellet på grensen til Arjeplog kommune i Norrbottens län i Sverige. Vest for Stødi ligger fjelltoppen Bolnatinden.
Stødig er fra gammelt av kjent for sæjjden, et samisk offerdsted som var i bruk fram til 1800-tallet.
Fra 1947 til 1849 var Stødi holdeplass for Nordlandsbanen, og fra 1950 frem til sommeren 1967 hadde Stødi status som jernbanestasjon.
Nord for stasjonsområdet og øst for jernbanelinjen ligger Semska–Stødi naturreservat, som ble etablert i 1976.
Statsminister

Statsminister er en nordisk betegnelse på regjeringssjefen i en stat, og benyttes i Sverige, Finland (på svensk), Norge, Danmark og Island. I andre land brukes statsminister om ministre av lavere rang enn regjeringssjef, mens regjeringssjefen omtales som førsteminister (pääministeri (Finland, på finsk)), prime minister (blant annet Storbritannia), Forbundskansler (blant annet Tyskland), ministerpresident (Ministerpräsident, tyske forbundsstater), premier ministre (blant annet Frankrike), rådspresident (presidente del consiglio Italia) eller regjeringspresident (presidente del gobierno Spania).
I Tyskland brukes betegnelsen Staatsminister om enkelte parlamentariske statssekretærer på forbundsstatsnivå, for eksempel statsminister hos forbundskansleren, og om regjeringsmedlemmer på forbundsstatsnivå i Bayern, Hessen, Rheinland-Pfalz og Sachsen. I Frankrike og Storbritannia brukes betegnelsen Ministre d'Etat/Minister of State om ministre med ansvar for deler av et departements saksfelt.
I Danmark hadde regjeringssjefen tittelen premierminister 1848-1856 og konseilspræsident 1856-1918.
Kortvarige unilaterale hodepinesyndromer

Behandling

Siden SUNCT/SUNA har så korte anfall lar lidelsen seg vanskelig behandle med anfallsmedisiner, som ikke virker hurtig nok. Behandlingen består derfor av i hovedsak av overgangsbehandling, for å bryte serier av anfall, og preventivbehandling (profylakse) for å unngå å få anfall.
Overgangsbehandling skjer gjerne med injeksjon av lidokain (et lokalanestetikum) eller som nerveblokkade av nervus occipitalis major med Celeston Chronodose, et kortikosteroid (ATC-nr.: H02A B01), eventuelt blandet med et lokalanestetikum.
Som profylakse er det mest vanlig å gi lamotrigin (Lamictal). Sekundært kan også topiramat og gabapentin forsøkes. I noen tilfeller kan også mikrovaskulær dekompresjon (MVD) av nervus trigeminus være en løsning.

Diagnostisering

Det kan være svært krevende å diagnostisere SUNCT/SUNA, men lidelsen er distinkt i forhold til både CH og PH. Om allmennleger mistenker trigeminal-autonome hodepiner så bør pasienten raskest mulig henvises til en nevrolog som er spesialist i hodepine, etter at andre årsaker til hodepinen har blitt utelukket, etter negative funn etter magnetresonanstomografi (MR), som bør være utført.
Siden smerte er en subjektiv opplevelse hva intensitet angår, så er det først og fremst selve beskrivelsen av den som er viktig, ikke intensiteten. Typisk er det også at anfallene er av langt kortere varighet enn for andre trigeminal-autonome hodepiner, faktisk så korte at sumatriptan og oksygen ikke rekker å virke før de er over. SUNCT/SUNA kan imidlertid lett forveksles med trigeminusnevralgi, som imidlertid ikke har like tydelige autonome symptomer.
Grefsen videregående skole

Historie

Skolen ble etablert i 1921 med navnet Aker Kommunale Middelskole, og har gjennom årene skiftet navn flere ganger: Grefsen Middelskole, Grefsen høiere skole, Grefsen realskole og gymnas, Grefsen gymnas og sist Grefsen videregående skole.
Ved starten i 1921 begynte det én klasse med 36 elever. Klassetallet økte imidlertid til 160 elever etter kort tid. Undervisningen foregikk i skolens hovedbygning, som utvendig har det samme utseende i dag som da skolen ble bygd. Etter hvert som boligbyggingen i området tok seg opp etter krigen, økte også barnetallet i bydelen. Presset på skolen ble større, og i 1958 fikk skolen to paviljonger med til sammen fire klasserom. I 1959 ble det bygget en egen bygning for naturfagundervisning. Skolens nye gymnastikksal ble innviet i 1989.
Skolen har hatt fokus på allmennfaglige studietilbud innen realfag, engelsk og latin. Fra 2006 hadde skolen tilbud innen studiespesialisering, og de siste årene hadde skolen ca. 400 elever fordelt på 15 klasser med fem klasser på hvert trinn.
Den ærverdige bygningen på Grefsen er rehabilitert som grunnskole med ungdomstrinnene 8–10, og omdøpt til Morellbakken skole. Halve skoleanlegget ble tatt i bruk fra skolestart 2012, og hele skoleanlegget ble ferdigstilt med kapasitet for over 400 ungdomsskoleelever til skolestart i 2013.

Internasjonalisering

Et av satsingsområdene ved Grefsen videregående skole var internasjonalisering, der språk, kultur og historie stod i sentrum. En rekke ekskursjoner ble arrangert i forbindelse med språkfagene elevene hadde valgt, og reisemålene var blant annet Goslar (tysk), Nice (fransk), Barcelona (spansk), Granada (spansk) og Irland (engelsk). Skolen hadde også årlig tverrfaglig studietur til Berlin, og årlig elevutveksling med Christian-von-Dohm Gymnasium Goslar siden 1991. Videre hadde skolen undervisning i «Nord-Sør kunnskap» med elevutveksling med vennskapsskoler i Zambia og Palestina.

Revy

Grefsenrevyen hadde tradisjoner helt tilbake til 1930-tallet, og siden 1950 var revyen en årlig begivenhet ved skolen. En rekke kjente skuespillere og komikere har begynt sin karriere i Grefsenrevyen.
Forbrukersamfunn

Forbrukersamfunn er et uttrykk som oftest brukes for å beskrive samspillet mellom enkeltindivid (forbruker) og samfunn i en vekstøkonomi. Uttrykket brukes både i positiv og negativ betydning.

Økonomi

Innen mikroøkonomi brukes begrepet vanligvis for å beskrive fremming av forbrukeres interesser. Samfunnet er avhengig av forbruk, og med grunnlag i denne avhengigheten tilskrives den enkelte forbruker påvirkningskraft, og i noen tilfeller rettigheter. Grunnleggende refererer dette til teorien om at forbrukernes valg bestemmer samfunnets økonomiske struktur.
Makroøkonomisk brukes begrepet normalt som en referanse til tesen om at økt forbruk er økonomisk og samfunnsmessig ønskelig.

Kritisk teori

Innen kritisk teori brukes begrepet ofte for å beskrive et samfunn hvor materielt forbruk har tatt over for andre verdier som sentralt lykkebærende element. Dette verdiskiftet beskrives som ødeleggende både for enkeltindividet og for samfunnet i sin helhet, både på et psykisk og fysisk plan.  Noe av denne kritikken kan ses igjen i fremveksten av bevegelser som Simple living og Buy nothing day.

Miljøvern

Miljøbevegelsen har alltid stått for en skarp kritikk av forbrukersamfunnet, og med Brundtlandkommisjonens introduksjon av begrepet bærekraftig utvikling i 1987 fikk miljøvernbevegelsenes synspunkter også mer gehør innen økonomisk planlegging.
Quantel

Quantel er en britisk bedrift med hovedkvarter i Berkshire som designer digitalt produksjonsverktøy for fjernsyns- og filmindustrien.  De produserer fortrinnsvis redigerings- og effektverktøy for etterarbeidet av film og videoproduksjon.  Det er ulike versjoner av Quantels redigeringsplatform, blant annet Qedit, som er en meget avansert redigeringsplattform, og Qcut som er en enklere og langt billigere utgave.  Utstyret brukes også i Norge, blant annet i NRK og TV 2.
Selskapet ble grunnlagt i 1973. Navnet Quantel er en forkortelse for Quantised Television.
Fiskerjenten

Fiskerjenten er en fortelling, eller snarere en roman, av Bjørnstjerne Bjørnson. Fortellingen ble utgitt første gang på norsk i 1868 og ble oversatt til svensk, finsk, tysk og engelsk like etter utgivelsen.

Fengslende

Fiskerjenten er en original bok, og i all hovedsak er den fremdeles frisk og fengende lesning. Fra første stund fikk den et stort publikum. Med sine sterke og eiendommelige kvinner peker den framover mot kvinneskikkelser som hører hjemme i norsk litteratur etter det såkalte moderne gjennonmbrudd.
Det har vært reist innvendinger mot de i og for seg interessante, diskusjonene/utredningene om kunst kontra kristendom mot slutten. Man har ment at de er uheldige for den kunstneriske helhetsvirkning. De fører imidlertid like inn i brytningen mellom sentrale åndsstrømninger i samtida.

Ny aktualitet

Fiskerjenten kom som lydbok i 2001 med Nils Johnson som oppleser. Filmen Det største i verden (2001), med Herborg Kråkevik i hovedrollen, er skapt over Bjørnsons bok, men filmskaperen har tatt seg store friheter i forhold til Bjørnsons tekst.
Europeisk kulturhovedstad

Europeisk kulturhovedstad ble etablert i 1985 etter et initiativ fra  den greske kulturministeren Melina Mercouri i et møte den 13. juni 1985 blant EUs kulturministre. Formålet med europeisk kulturhovedstad skal være å bringe Europas befolkning sammen. EU utpeker kulturhovedstad på bakgrunn av en anbefaling fra Europakommisjonen og synspunkter fra Europaparlamentet. Fra 2005 er det lagt til grunn et rotasjonssystem slik at hvert medlemsland har anledning til å fremme sine kandidater et bestemt år. Mellom 2011 og 2017 var statusen som Europas kulturhovedstad forbeholdt EU-land.
Prestebud av Bjørndals saga

Prestebud av Bjørndals saga (originalmanuskriptet bar tittelen Prestebud) er en novelle skrevet av Trygve Gulbranssen, som ble trykket i Aftenpostens julenummer 24. desember 1921.

Novellekonkurransen

Novellen kom til da Gulbranssen høsten 1920 samlet noen notater fra tidligere år, renskrev dem og sendte resultatet inn til Aftenposten som hadde utlyst en novellekonkurranse i forbindelse med sitt julenummer. Aftenposten fikk til denne konkurransen tilsendt svært mange bidrag og man klarte derfor ikke å få vurdert alle, deriblant Gulbranssens Prestebud. Året etter valgte man å velge ut tre nye noveller fra fjorårets innsendte, da konkurransen hadde blitt en stor suksess. Alt den første dagen med vurderinger plukket et ferskt medlem av redaksjonen ut Gulbranssens novelle og mente han hadde gjort høsten funn. Mannen ble to dager senere kalt inn på sjefredaktørens kontor som undret seg på hvorfor han ikke hadde fått se dette bidraget i fjor da han mente det kanskje var best av alle de innsendte.

Handling

Novellen forteller om en sønn på en av plassene under Bjørndal gård, som er på vei til presten i julen for å hente ham til sin far som er døende. Når han kommer frem til presten, nekter denne å forlate selskapet sitt og gutten må vende nesen hjem igjen uten presten. På vei hjem kommer han på å stikke innom Bjørndal gård og herren der, som det viser seg er presteviet, blir med han og velsigner faren.
Steve Howard

Biografi

Steve Howard startet sin fotballkarriere i klubben Tow Law Town i august 1994. Sommeren 1995 gikk han gratis til Hartlepool United, og han var i denne klubben fram til februar 1999 da Northampton Town kjøpte han for £120 000. Han debuterte for Northampton den 23. februar 1999 i en ligakamp mot Walsall, og han fikk med seg tolv ligakamper the Cobblers i siste del av 1998/99-sesongen. Den 27. august 1999 scoret Howard sitt første mål for klubben fra Northamptonshire i en ligakamp mot Lincoln City, og totalt ble det ti ligamål på 41 ligakamper i 1999/00-sesongen.
Etter 33 ligakamper og åtte ligamål for Northampton i første del av 2000/01-sesongen gikk Steve Howard i mars 2001 til Luton Town for £50 0000. Hans første kamp for "The Hatters" var mot Peterborough United den 27. mars 2001, og Howards første mål for klubben fra Bedfordshire kom 31. mars 2001 da laget hans tapte 3-1 for Colchester United. Totalt scoret han tre mål på tolv ligakamper for Luton i siste del av 2000/01-sesongen. Sesongen etter noterte han seg for 24 ligamål i en sesong der Luton rykket opp til 2. divisjon før han i 2002/03-sesongen laget 23 ligamål for the Hatters i 2. divisjon. I 2003/04-sesongen bidro han med 16 ligamål før han laget 22 ligamål i 2004/05-sesongen, og var dermed en viktig bidragsyter til at Luton Town rykket opp til Football League Championship.
Den 22. juli 2006, etter å ha laget over 100 klubbmål for Luton, gikk Howard til Derby County for £1 000 000 der han skrev under på en 3-årskontrakt. Han debuterte for the Rams den 6. august 2006 i en ligakamp mot Southampton, og 12. september 2006 scoret han sitt første mål for klubben i en ligakamp mot Wolverhampton Wanderers. Howard fortsatte å score også i de tre neste klubbkampene til Derby og han ble dermed den første Derbyspilleren siden Fabrizio Ravanelli i 2001 som scoret i fire klubbkamper på rad. Totalt ble det 16 ligamål på 43 ligakamper for Derby i hans første sesong i klubben. Han scoret også 3 mål på 8 andre obligatoriske kamper i denne sesongen, og han ble kåret til årets spiller. Howard debuterte i Premier League den 11. august 2007 da Derby spilte 2-2 hjemme mot Portsmouth, mens hans første ligamål i den engelske toppdivisjonen kom den 8. desember 2007 da the Rams tapte 4-1 for Manchester United.
Etter å ha scoret 20 mål på 72 klubbkamper for Derby County ble Howard først lånt ut til Leicester City den 1. januar 2008 og deretter solgt for en sum antatt til £1 250 000 den 3. januar 2008. Han debuterte for the Foxes 1. januar 2008 i en ligakamp mot Queens Park Rangers, mens hans første mål for klubben fra Leicestershire kom 12. januar 2008 da Leicester slo Coventry City 2-0 i en ligakamp.
Ace Combat

Ace Combat er en videospillserie som lages av japanske Namco.  Spilleren styrer forskjellige flytyper i en alternativ verden løst basert på Jorden, gjennom konflikter løselig basert på virkeligheten.  Spillet legger vekt på handling, ikke realistisk simulering av flyenes egenskaper.  Serien har

Air Combat

Det første spillet i serien kom i 1995 til PlayStation under navnet Air Combat i USA og Europa.  Senere etterfølgere brukte det japanske navnet Ace Combat.

Ace Combat 2

Ace Combat 2 kom i 1997 til PlayStation, og introduserte kontinentet Usea, en gjenganger i resten av serien.

Ace Combat 3: Electrosphere

Ace Combat 3: Electrosphere kom i  1999 til PlayStation, og er det eneste spillet i serien med science fiction-elementer.

Ace Combat 4: Shattered Skies

Ace Combat 4: Shattered Skies kom i 2001 til PlayStation 2, og het Ace Combat 4: Distant Thunder i Europa.

Ace Combat 5: The Unsung War

Ace Combat 5: The Unsung War kom i 2004 til PlayStation 2, og het Ace Combat: Squadron Leader i Europa.

Ace Combat Zero: The Belkan War

Ace Combat Zero: The Belkan War kom i 2006 til PlayStation 2, og beskriver forhistorien til spillserien.

Ace Combat 6: Fires of Liberation

Ace Combat 6: Fires of Liberation er det nyeste spillet i Ace Combat-serien. Spillet kom i 2007 til Xbox 360.
NOU 2011: 14, Inkluderingsutvalget

Kritikk

Udemokratisk sammensetning
Inkluderingsutvalget ble kritisert for å være ekskluderende og urepresentativ av både innvandrereorganisasjoner og regjeringsoppnevnt og Kontaktutvalget mellom innvandrerbefolkningen og myndighetene (KIM), som er et regjeringsoppnevnt utvalg som gir råd til myndighetene i minoritetsspørsmål. 
Manglende eller feil informasjon
Inkluderingsutvalget ble også kritisert for å ikke ta stilling til kriminalitet blant innvandrere i rapporten tiltross for at i inkluderingsutvalgets mandat heter det blant annet at «utvalget skal gjennom sitt arbeid løfte fram utfordringer og muligheter i et flerkulturelt Norge, og med bakgrunn i dette foreslå tiltak i inkluderings- og integreringspolitikken».
Utroverdighet
Det ble også reist kritikk mot at enkelte medlemmer i Inkluderingsutvalget brukte rapporten til å legge til lenker til offentlig og private prosjekter de er ansatt i for å markedsføre disse prosjekter.